Nariadenie Komisie (ES) č. 919/2004
z 29. apríla 2004,
ktorým sa menia a dopĺňajú dodávateľské záväzky pre trstinový cukor, ktorý sa má dovážať podľa protokolu AKT a dohody s Indiou v dodávateľskom období 2003/2004
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1260/2001 z 19. júna 2001 o spoločnej organizácii trhov v sektore cukru [1], a najmä na jeho článok 22 ods. 2 a článok 39 ods. 3,
keďže:
(1) Nariadenie Komisie (ES) č. 737/2004 [2], ktorým sa menia a dopĺňajú dodávateľské záväzky pre trstinový cukor, ktorý sa má dovážať podľa protokolu AKT a dohody s Indiou na dodávateľské obdobie 2003/2004, ako je stanovené v nariadení Komisie (ES) č. 443/2004 [3].
(2) Článok 9 ods. 2 nariadenia Komisie (ES) č. 1159/2003 z 30. júna 2003, ktorým sa ustanovujú podrobné pravidlá uplatňovania dovozu trstinového cukru na základe určitých colných kvót a preferenčných dohôd pre hospodárske roky 2003/2004, 2004/2005 a 2005/2006 a ktorým sa menia a dopĺňajú nariadenia (ES) č. 1464/95 a (ES) č. 779/96 [4], si vyhradzuje právo, že na žiadosť jedného členského štátu alebo jednej vyvážajúcej krajiny a na riešenie odôvodniteľných osobitných prípadov Komisia môže zmeniť a doplniť dodávateľské záväzky ustanovené v článku 9 ods. 1 nariadenia (ES) č. 1159/2003.
(3) Maurícijská republika požiadala o presun časti svojich dodávateľských záväzkov z obdobia 2003/2004 a 2004/2005 z dôvodu, že dovoznú licenciu vydanú 5. marca 2005 na 25376 ton preferenčného cukru jej majiteľ stratil a tomu istému majiteľovi bola za ňu vydaná náhradná licencia. Výsledkom tejto situácie bolo, že dovoz cukru z Maurícia bol pozastavený v dôsledku prijatia nariadenia Komisie (ES) č. 647/2004 zo 6. apríla 2004 na účely podpory dovoznej licencie trstinového cukru podľa určitých tarifných kvót preferenčných dohôd [5], pretože žiadosti o licenciu prekročili dodávateľské záväzky na obdobie a 2003/2004.
(4) Preto, aby záväzky ustanovené v Protokole č. 3 AKT o cukre [6] mohli byť splnené v súlade s dodávateľským obdobím 2003/2004, dodávateľské záväzky stanovené pre Maurícius na dodávateľské obdobie 2003/04 je potrebné zmeniť.
(5) Presun 25376 ton preferenčného cukru z dodávateľských záväzkov Maurícia z dodávateľského obdobia 2003/2004 na dodávateľské obdobie 2004/2005 nebude rušiť plán dodávok uvedených v článku 39 nariadenia (ES) č. 1260/2001 a presunuté množstvo bude zapísané na obdobie 2004/2005 za predpokladu, že sa overí, že stratená licencia sa skutočne nikdy nepoužila.
(6) Opatrenia ustanovené v tomto nariadení sú v súlade so stanoviskom Riadiaceho výboru pre cukor,
PRIJALA TOTO NARIADENIE:
Článok 1
Dodávateľské záväzky na dovozy výrobkov, na ktoré sa vzťahuje číselný znak KN 1701, vyjadrené ako ekvivalent bieleho cukru s pôvodom v krajinách, ktoré sú stranami protokolu AKT a dohody s Indiou pre dodávateľské obdobie 2003/2004 a pre každú vyvážajúcu krajinu, ako je ustanovené v prílohe k nariadeniu (ES) č. 737/2004, sa týmto menia a dopĺňajú tak, ako je uvedené v prílohe tohto nariadenia.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. apríla 2004